recursal/SuperWikiNEXT-32B huggingface dataset:
**נאדר בשותי** (בערבית: **نادر بشوتي**) הוא פרופסור מן המניין המופקד על הקתדרה למדעים ע"ש מאורברגר בפקולטה למדעי המחשב בטכניון, תחום התמחותו הוא למידה חישובית.

ביוגרפיה
--------

נאדר בשותי נולד לחנא, שרברב, ונאהי, עקרת בית. הוא למד בבית הספר האורתודוקסי למרות היותו קתולי. הוא הצטיין במדעים בתיכון והתקבל ללימודים בפקולטה לכימיה בטכניון ואחר כך עבר ללימודי מדעי המחשב. הוא סיים תואר ראשון במתמטיקה, ובשנת 1989 קיבל תואר דוקטור על עבודה שכותרתה Bounds on Multiplicative Complexity of Sets of Bilinear Form. בשנים 1989–1999 נמנה עם הסגל האקדמי של אוניברסיטת קלגרי בקנדה, שם קודם לדרגת פרופסור מן המנין, טרם חזרתו לטכניון בשנת 1999.

מחקריו הראשונים של בשותי היו בתחום תורת הסיבוכיות וסיבוכיות אלגברית. כשהגיע לקלגרי פרסם תוצאות חדשות לגבי סיבוכיות של מודלים חישוביים. בהמשך הקריירה החל להתעניין בתאוריית למידה חישובית בשם COLT (Computational Learning Theory). בין הישגיו בתחום היה פתרון שמצא, במאמר שפרסם בשנת 1995, לבעיה שהייתה פתוחה בתחום במשך עשור. בשנת שבתון שעשה בגוגל עסק בפיתוח אלגוריתם לסינון דואר זבל. 

בד בבד עם חזרתו לטכניון, החל בלימודי כמורה והוסמך כדיקון (עוזר כמורה) וכעבור שנתיים הוסמך ככומר. אחיו הוא הפרופסור למתמטיקה דאוד בשותי.

קישורים חיצוניים
----------------

* נאדר בשותי, באתר פרויקט הגנאלוגיה במתמטיקה
* נאדר בשותי, באתר dblp
* נאדר בשותי, באתר ResearchGate
* דף אישי באתר הטכניון
* אתר אישי באתר הטכניון
* בין קודש לחול, כשהוא לא עסוק במחקרים תאורטיים של מדעי המחשב, פרופ’ נאדר בשותי מקדיש את זמנו לכנסייה
* ביוגרפיה קצרה(הקישור אינו פעיל) באתר המרכז הערבי-ישראלי לטכנולוגיה והיי טק
* מגזין "הטכניון", אחים להצלחה, באתר ynet, 14 באוגוסט 2006

|  |  |
| --- | --- |
| בקרת זהויות עריכת הנתון בוויקינתונים | 
* DBLP: b/NaderHBshouty
* MGP: 72468
* NKC: stk2007415549
* SUDOC: 120836017
* VIAF: 44984489
* WorldCat (עם VIAF): 44984489

 |
**תזמורת רדיו וינה** (בגרמנית: **Radio-Symphonieorchester Wien**) היא תזמורת הרדיו היחידה באוסטריה.

פעילות
------

מאז נוסדה ב-1969 ועד שנת 1996 נודעה בשם התזמורת הסימפונית ORF. שלא כרוב התזמורות האוסטריות האחרות, היא מתמקדת במידה רבה במוזיקה עכשווית.

התזמורת מופיעה במספר אולמות, ביניהם בית התרבות והרדיו בווינה תיאטרון וינה, הקונצרטהאוס של וינה והמוזיקפריין בווינה.

מילאן הורוואט היה המנצח הראשי הראשון של התזמורת, מ-1969 עד 1975. במהלך כהונתו של ברטרנד דה בילי כמנצח הראשי, מ-2002 עד 2010, היו לו מחלוקות עם ההנהלה על מימון והמשך מעמדה של התזמורת. בינואר 2009, תזמורת רדיו וינה הודיעה על מינויו של קורנליוס מייסטר למנצח הראשי השביעי שלה, החל בעונת 2010–2011 ועם חוזה ראשוני עד אוגוסט 2014. מייסטר ניצח על התזמורת בהקלטה מסחרית של המוזיקה של גוטפריד פון איינם. באפריל 2016, הודיעה התזמורת כי מייסטר יסיים את כהונתו בתזמורת ב-2018, בתום הארכת החוזה האחרונה שלו.

בשנת 2014, מרין אולסופ ניצחה לראשונה על תזמורת רדיו וינה. בינואר 2018, התזמורת הודיעה על מינויה של אולסופ למנצחת הראשית הבא שלה, החל מ-1 בספטמבר 2019, עם חוזה ראשוני של 3 שנים. מרין אולסופ היא האישה הראשונה שזכתה לתואר המנצחת הראשית של תזמורת רדיו וינה. אולסופ לקחה את התואר של המנצחת הראשית המיועדת עם תוקף מיידי, עד לעונת 2018–2019.

מנצחים ראשיים
-------------

* מרין אולסופ (2019 - ממשיכה)
* קורנליוס מייסטר (2010 - 2018)
* ברטראן דה בילי (2002 - 2010)
* דניס ראסל דייוויס (1996 - 2002)
* פנחס שטיינברג (1989 - 1996)
* לותאר צגרוסק (1982 - 1986)
* לייף זגרסטאם (1975 - 1982)
* מילאן הורוואט (1969 - 1976)

קישורים חיצוניים
----------------

ויקישיתוף מדיה וקבצים בנושא **תזמורת רדיו וינה** בוויקישיתוף
* אתר האינטרנט הרשמי של תזמורת רדיו וינה

* תזמורת רדיו וינה, באתר AllMusic (באנגלית)

* תזמורת רדיו וינה, באתר MusicBrainz (באנגלית)

* תזמורת רדיו וינה, באתר Discogs (באנגלית)

* תזמורת רדיו וינה, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299515605171
* CiNii: DA13966782
* GND: 5520304-8
* ICCU: UFIV106896
* ISNI: 0000 0001 0675 0345
* LCCN: n98049681
* MusicBrainz: 26f87ee2-8d3c-4cd0-8c95-ccae3c980aa1
* NKC: xx0070113
* SUDOC: 080786235
* VIAF: 149425550
* WorldCat: lccn-n98049681

 |
הנשיא בוש בפגישה עם חברי קונגרס, בהם המועמדים לנשיאות ברק אובמה וג'ון מקיין, בדיון על תוכנית החילוץ הכלכלית, 25 בספטמבר 2008.
**חוק החירום לייצוב כלכלת ארצות הברית לשנת 2008** (באנגלית: **Emergency Economic Stabilization Act of 2008**), אשר כונה גם **תוכנית החילוץ**, היא תוכנית כלכלית אשר גובשה על ידי נשיא ארצות הברית ג'ורג' ווקר בוש ומזכיר מחלקת האוצר של ארצות הברית הנרי פולסון לאור משבר האשראי העולמי במטרה להציל ולייצב את כלכלת ארצות הברית הנמצאת במשבר מאז 2007. תוכנית החילוץ מסמיכה את מזכיר האוצר בארצות הברית להשקיע 700 מיליארד דולרים מכספי הציבור האמריקאי לצורך רכישת משכנתאות בעייתיות מידי הבנקים האמריקאים שנקלעו למצוקה ולהחזיק אותם כפקדון עד שהכלכלה האמריקאית תתאושש על מנת להציל אותם מפני פשיטת רגל, להגביר את הנזילות בשווקים ולמנוע את כניסת המשק האמריקני למיתון עמוק.

ב-29 בספטמבר 2008 דחה בית הנבחרים של ארצות הברית את הצעת החוק המקורית של תוכנית החירום, ברוב של 228 מתנגדים מול 205 תומכים. הצעת החוק רוככה, ובסופו של דבר ב-3 באוקטובר 2008 אישר בית הנבחרים גרסה מתוקנת של החוק ברוב של 263 תומכים מול 171 מתנגדים. שעות ספרות לאחר אישור החוק בקונגרס, חתם נשיא ארצות הברית ג'ורג' בוש על החוק.

התומכים בתוכנית החילוץ טענו כי התערבות הממשל בשוק הייתה חיונית על מנת למנוע משבר אמון באשראי של השווקים האמריקאים, וכי אם הממשל לא היה פועל באופן זה, המשבר הכלכלי עלול היה להחריף לכדי שפל כלכלי. המתנגדים לתוכנית החילוץ מחו על העלות האדירה של התוכנית הפתאומית, והצביעו על כך שעל פי הסקרים אין תמיכה בקרב הציבור האמריקאי בתוכנית החילוץ של המוסדות הפיננסיים בוול סטריט, וטענו כי לא נלקחו בחשבון כלל אלטרנטיבות נוספות. כמו כן נטען שהמהלך מיטיב עם בעלי האמצעים אך לא עוזר לעניים, והוא כונה סוציאליזם לעשירים וקפיטליזם לעניים.

ראו גם
------

* משבר הסאבפריים

קישורים חיצוניים
----------------

ויקישיתוף מדיה וקבצים בנושא **חוק החירום לייצוב כלכלת ארצות הברית לשנת 2008** בוויקישיתוף
* סוכנויות הידיעות, בית הנבחרים אישר את תוכנית החילוץ, באתר ynet, 4 באוקטובר 2008
* חוק החירום לייצוב כלכלת ארצות הברית לשנת 2008, באתר אנציקלופדיה בריטניקה (באנגלית)

הערות שוליים
------------

1. ↑  ברני סנדרס, Billions for Bailouts! Who Pays?, ‏19 בספטמבר 2008 (באנגלית)
2. ↑  נוריאל רוביני, Nouriel Roubini's Global EconoMonitor, 28 בספטמבר 2008 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007345428905171
* LCCN: no2008161630
* VIAF: 186179326
* WorldCat (עם VIAF): 186179326

 |
**סמינר לבנות** הוא מוסד לימוד לבנות חרדיות, שמשמש ללימודים תיכוניים ועל-תיכוניים (כיתות י"ג-י"ד). בחברה החרדית הסמינרים הם המסגרת המקבילה לישיבה הגבוהה אצל הבנות חרדיות. ראשונה ובולטת בתחום זה היא רשת סמינר בית יעקב, אך פועלים גם בתי ספר נוספים, כגון סמינר נתיב החינוך בירושלים ורשת "בית רבקה" של חב"ד. 

עד אמצע המאה ה-20 האישה החרדית חונכה להיות עקרת בית. בהמשך, בעקבות החלת חוק חינוך חובה בישראל ובמדינות המערב, ובעקבות התפתחותה של חברת הלומדים שאילץ את האישה החרדית לפרנס את הבעל, התפתחו הסמינרים. מטרתן העיקרית (ובעבר הבלעדית) של הכיתות הגבוהות בסמינרים היא הכשרת מורות וגננות, אך בנוסף מקנות כיתות אלה הכשרה מקצועית בשלל מקצועות נוספים. בניגוד למקבליהן הגבריים הבנות בסמינר לומדות גם לימודי חול, אך הן אינן ניגשות למבחני הבגרות אלא למבחני סאלד.

סמינר בית יעקב
--------------

מאות תלמידות "בית יעקב" בתפילה בכותל המערבי
התפתחותה המהירה של רשת בתי הספר לבנות "בית יעקב", בסוף העשור השני של המאה ה-20 הובילה לצורך דחוף במורות. לפיכך ב-1922 הקימה שרה שנירר בקרקוב, ברחוב סטניסלבה 10, סמינר למורות בהנהלתה. קורס קיץ מרוכז למורות שהתקיים במשך חודשיים ימים ענה על צורך ראשוני זה והיווה בהמשך את התשתית להקמתו של תיכון רשמי וסמינר למורות בית יעקב, שזכו להכרתו של משרד החינוך הפולני. מי שהפך את הסמינר למבוסס יותר היה ד"ר שמואל דויטשלנדר, אז יו"ר קרן התורה, אותו פגשה שנירר בכינוס אגודת ישראל בקרקוב.

בעשורים הראשונים לקום מדינת ישראל פעל מספר מצומצם של סמינרים בהם למדו בנות ללא הבדלי זרמים או עדות. עם הסמינרים הוותיקים נמנים סמינר הישן הירושלמי, סמינר שרנסקי וסמינר וולף שקהל היעד שלהם היה תושבות המרכז. עם השנים נפתחו סמינרים של זרמים חסידיים שונים, ביניהם סמינר וויז'ניץ הבני ברקי ובהמשך נפתחו סמינרים של חסידויות אחרות כמו גור או בעלז. מאוחר יותר נפתחו גם סמינרים ליטאים. בירושלים היה זה הסמינר החדש ובהמשך גם סמינר דרכי רחל ואחרים.

באירופה בולטים שני סמינרים, שניהם בבריטניה, בגייטסהד ובמנצ'סטר. לשניהם מגיעות גם בנות מחוץ לבריטניה, בעיקר מרחבי אירופה אך גם מישראל ומארצות הברית. בסמינרים אלו יש פנימייה, מה שמבדיל אותן מהסמינרים בישראל בהם הבנות בדרך כלל ישנות בבית הוריהן, וכן החינוך להשקפה תורנית רחב יותר ומאידך לימודי החול מועטים ואינם כוללים קבלת תואר. חלק מהבנות הלומדות בסמינרים אלו, באות ללמוד לימודי מקצוע בסמינרים בישראל.

סמינרים אחרים
-------------

בשנת 1931, כדי להשלים את היצע החינוך החרדי בעיר פוניבז' שבליטא ולהציע אלטרנטיבה לגימנסיות של רשתות החינוך "יבנה" ו"תרבות", הקים הרב יוסף שלמה כהנמן סמינר לבנות במתכונת "בית יעקב" ונקרא אף הוא "בית יעקב" על שם התורם, יעקב לוריא, יהודי ליטאי דרום-אפריקני תושב בלומפונטיין.

בעשור השני של המאה ה-21 הקים הפלג הירושלמי סמינרים בשם "אהל רחל", על שם אשתו המנוחה של מנהיג הפלג, הרב שמואל אוירבך.

בחב"ד הוקמה בשנת ה'תשי"ז רשת סמינרים בשם "בית רבקה", שבמסגרתה פועלת מכללת בית רבקה בכפר חב"ד.

ראו גם
------

* סמינר לכמרים
* מדרשה תורנית לנשים

הערות שוליים
------------

1. ↑  חיים זיכרמן, **שחור כחול לבן: מסע אל תוך החברה החרדית**, 2014, עמ' 171-175
2. ↑  שמואל קול, אחד בדורו: קורות חייו, מאבקו ופעלו של רבי יוסף שלמה כהנמן, פרק כד: ישיבת פוניבז', עמ' 276–277.
3. ↑   אתר האינטרנט הרשמי של מכללת בית רבקה
**Model View ViewModel** או **MVVM** היא תבנית ארכיטקטורה בהנדסת תוכנה שתוכננה על ידי מיקרוסופט. התבנית מהווה המשך לתבניות הנדסה קודמות בסביבת UI שהן MVC ו-MVP. מטרת התבנית היא ליצור סדר באפליקציות UI ולשמור על עקרונות תכנות נכון כמו SRP ואפילו שאר עקרונות SOLID.

MVVM לא נוצרה עבור טכנולוגיה ספציפית אבל מקובלת מאוד בסביבת XAML בפרט ושפות Markup בכלל, ולמעשה היא סוג של תקן בפיתוח ל-WPF ,UWP, ובאופן חלקי גם ב Angular החל מגרסה 2, שכן פופולריות השיטה הכניסו את העקרונות לשימוש גם בסביבת WEB.

עקרונות התבנית
--------------

עקרונות התבנית הם מבנה של:

* Model - מודל מתאר על האובייקטים שמהווים את ה-Data של התוכנית. (הלוגיקה)
* View - החלק האחראי על הגרפיקה וממשק המשתמש. (ה-UI - User Interface), כמו כן הוא מחזיק מופע של ה-ViewModel.
* ViewModel - החלק אשר מהווה רכיב תקשורת בין החלקים ומחזיק רכיבי לוגיקה של UI. מחזיק מופע של Model.

הרעיון הוא הפרדה מוחלטת בין ה-View לבין ה-Model כשהתקשורת ביניהם היא באמצעות מנגנוני Commands להעברת פקודות\מסרים, ו-Data Binding בין ה-View ל-ViewModel כדי להציג נתונים.
אין תמונה חופשיתאין תמונה חופשית
**שרה שפירא** (1866–1932?) הייתה משוררת עברייה שחייתה באימפריה הרוסית וברוסיה. ידועה בזכות שירה "ציון", שנודע לפי מילות הפתיחה שלו, "אל טל ואל מטר".

ביוגרפיה
--------

שפירא נולדה בשנת 1866. סבה, ישעיה מאיר שפירא, היה רב ואב בית דין בקהילת יהודי צ'ורטקוב שבגליציה. אביה, ד"ר דוד בנימין שפירא, היה רופא בעיר דינבורג שברוסיה (היום דאוגבפילס בלטביה), ופרסם מאמרים בעיתונות העברית. היא גדלה בדינבורג וכן אצל סבה בצ'ורטקוב.

פרסמה מאמרים ושירים בכתבי עת עבריים.

שירה "ציון", שנודע לפי מילות הפתיחה שלו, "אל טל ואל מטר" (שמקורן בקינת דוד), פורסם בשנת 1887, בכרך השני של השנתון "כנסת ישראל" שבעריכת שאול פנחס רבינוביץ (שפ"ר). ארבע שנים לאחר פרסום השיר הלחין אותו דוד קבונובסקי, מלחין יהודי-רוסי שפעל באודסה בסוף המאה ה-19. השיר התקבל בהתלהבות ביישוב, ונדפס בשירונים ציוניים רבים.

בשנת 1901 עבדה כמורה באודסה, והשתתפה בוועידת "חובבי ציון" שהתכנסה בעיר. קיימה קשר מכתבים עם המשורר יהודה לייב גורדון (יל"ג), שאף הקדיש לה ארבעה משיריו. גם המשוררים יצחק רבינוביץ ויהודה ליב גמזו כתבו לה שירי תהילה.

אחרי המהפכה הרוסית עברה להתגורר במוסקבה עם אביה. עבדה בקיטלוג ספרים עבריים במחלקה העברית-היהודית של ספריית לנין, והייתה עוזרתו של מנהל המחלקה, שמואל אייזנשטדט.

קישורים חיצוניים
----------------

* כתבי שרה שפירא בפרויקט בן-יהודה
* אליהו הכהן, 'אַל טל ואַל מטר': שרה שפירא, האישה הראשונה בתולדות הזמר העברי, בבלוג "עונג שבת", 15 בפברואר 2019
* ראובן פאהן, שירה שנשכחה, העולם, 30 ביוני 1938
* קטע קול האזנה לשירי שרה שפירא, באתר זמרשת
* ד"ר גדעון גינצבורג, משוררות עבריות, דואר היום, 29 בדצמבר 1933
* שרה שפירא (1866-1932), דף שער בספרייה הלאומית

הערות שוליים
------------

1. ↑  מילות השיר "אל טל ואל מטר" והאזנה לו, באתר זמרשת
2. ↑  ר' ישעיה מאיר שפירא רבה של צ'ורטקוב, באתר לזכר יהודי צ'ורטקוב שנספו בשואה
3. ↑  שרה שפירא, למען ציון לא אחשה, המליץ, 15 במרץ 1895  
שרה שפירא, עזרת סופרים: חן שפתים, המליץ, 5 בדצמבר 1897  
שרה שפירא, לא המדרש עיקר אלא המעשה, המליץ, 13 ביולי 1900
4. ↑  נחום סלושץ, מכתבים מרוסיה, חבצלת, 22 באפריל 1892

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 281369
* NLI: 987007291113205171
* ISNI: 0000 0004 0275 5204
* VIAF: 298309273
* WorldCat: viaf-298309273

 |
**סמינומה** (באנגלית: **Seminoma**) הוא סוג של סרטן האשכים. מקובל לחלק את סרטן האשכים לסרטן מסוג סמינומה ולסרטן שאיננו סמינומה, עקב השוני בפרוגנוזה ובשיטות הטיפול.

בדרך כלל סרטן האשכים יוצר בשק האשכים גוש מוצק ההולך וגדל, שיכול להיות מכאיב למדי. לעיתים נקרעים כלי דם בתוך הגידול והתוצאה היא היווצרותו של גוש הגדל במהירות וגורם לכאבים עזים.

לרוב, הרמות של שני הורמונים בדם, אלפא פטו פרוטאין וה-HCG עולה אצל גברים החולים בסרטן האשכים.

סמינומה מהווה כ-30% עד 40% מכלל הגידולים של תאי הנבט של האשך. שיא שכיחותו אצל גברים בגיל 40, והוא לרוב אינו מתפתח אצל ילדים. רק בכמיעוט מן המקרים (3%) הסרטן מתפתח בשני האשכים (דו צידי).
ישנם מספר סוגים של סמינומות שיתוארו בקצרה להלן, כאשר בכל הצורות של הסמינומה מדובר בגידולים גדולים, כאשר האשך יכול לגדול פי עשרה מהממדים הנורמליים שלו.

### סוגים

* **סמינומה טיפוסית**: סמינומה טיפוסית, או typical seminoma, הוא גידול הנוטה יותר מכולם להיות מורכב מסוג אחד ואחיד של תאים. הגידול בנוי מגושים של תאים הנקראים תאי סמינומה- אלו הם תאים גדולים, עגולים, בעלי גבולות חדים וציטופלזמה בהירה, המכילה גליקוגן ולעיתים ווקואלות של שומן. הגרעין של התא הסרטני הוא גדול. בין גושי התאים הסרטניים מפרידות מחיצות עדינות ובהן הסננה של לימפוציטים ותאי פלזמה, כאשר לעיתים ניתן למצוא במחיצות אלו גם גרנולומות הדומות לאלו של שחפת אך ללא נמק גבינתי. בכ- 10% מהסמינומות הנ"ל מופיעים תאי ענק אשר מפרישים את ההורמון HCG.
* **סמינומה אנאפלסטית**: כ- 10% מן הסמינומות הן אנאפלסטיות – כלומר, תאי הגידול אינם אחידים, לא סדירים וחסרי גבולות ברורים (מכאן השם). לגידול מסוג זה התנהגות תוקפנית יותר.
* **סמינומה ספרמטוציטית**: זוהי סמינומה מסוג נפרד, אשר שונה מיתר הסמינומות בכך שהיא לרוב פוגעת בגברים מבוגרים יותר, מעל גיל 50, והפרוגנוזה של גידול זה היא יחסית טובה, כיוון שהוא צומח באופן איטי יחסית וכמעט לעולם אינו שולח גרורות.

פרוגנוזה וטיפול בסמינומה
------------------------

לגידולים מסוג סמינומה יש את אחת הפרוגנוזות הטובות ביותר בין הגידולים הממאירים, בשיעור של למעלה מ-95% בקרב מטופלים המגיעים לטיפול בשלבים הראשונים של המחלה. מרבית החולים (70%) מגיעים לרופא כשהגידול מוגבל לאשך בלבד, ולכן ניתן לטפל באופן יעיל יחסית בסרטן זה, על ידי כריתת האשך, דבר שאינו פוגע בפוריות הגבר. 
הטיפול בסמינומה כולל הקרנות, כריתת אשך ובמקרים מתקדמים שימוש בכימותרפיה.

קישורים חיצוניים
----------------

ויקישיתוף מדיה וקבצים בנושא **סמינומה** בוויקישיתוף

הערות שוליים
------------

1. ↑  Testicular cancer

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00570515

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**פרנסיסקו סאנס קאבוט** (בספרדית: **Francisco Sans Cabot**; ‏9 באפריל 1828 – 5 במאי 1881) היה צייר קטלוני ששימש כמנהל מוזיאון הפראדו בין השנים 1873 ל-1881.

ביוגרפיה
--------

אביו היה נווט בצי המלכותי הספרדי. הוא למד מ-1850 עד 1855, התחיל בצורפות (בהתאם לרצון משפחתו), אך החליט להמשיך בציור במקום זאת.  בשנה שלאחר מכן, הוא נסע לפריז כדי להמשיך את לימודיו אצל תומאס קוטיר והוראס ורנה.  בשנת 1858, הוא זכה במדליה בתערוכה ברומא על דמותו של פרנסיסקו דה קוודו כשהוא רואה את מרטין לותר בגיהנום. לאחר מכן, החליט להתמחות בציור סצנות היסטוריות. ב-1865, הוא חזר לספרד והוזמן על ידי סוכנות ממשלתית לצייר את הגנרל חואן פרים בקרב במהלך המלחמה הספרדית-מרוקאית. 

לאחר הפלת המלכה איזבל השנייה, הוא חזר לז'ירונה. עם זאת, זמן קצר לאחר ייסוד הרפובליקה הספרדית הראשונה, הוא מונה למנהל מוזיאון הפראדו, במקומו של אנטוניו גיסברט, שהתפטר בגלל התנגדותו לממשלה החדשה. בעודו שם, הוא הקדיש את עצמו לפיקוח על שחזור הציורים העתיקים ביותר שבה. במהלך כהונתו קיבל המוזיאון כתרומה את "הציורים השחורים" של פרנסיסקו דה גויה, שהוסרו מהקירות בביתו של גויה והועברו לקנבס על ידי סלבדור מרטינס קובלס, משחזר אמנות ידוע. לאחר 1875, סאנס קיבל תואר אקדמי באמנויות יפות. 

לקראת סוף חייו, הוא שינה שוב את סגנונו, הפעם בכיוון של ריאליזם. בשנת 1881, הוא קיבל את מה שתהיה המשימה הגדולה האחרונה שלו מאוניברסיטת ברצלונה לצייר את המלך אלפונסו ה-12 לבוש במדי מסדר גיזת הזהב. הוא גם עיטר כמה תיאטראות, כולל התיאטרון המלכותי, תיאטרון אפולו, ויצר ציורי קיר באלקאזר של טולדו.

גלריה
-----

* גנרל חואן פרים ואחריו מתנדבים קטאלונים חוצים את תעלות מחנה תטואן ב-1860, 1865גנרל חואן פרים ואחריו מתנדבים קטאלונים חוצים את תעלות מחנה תטואן ב-1860, 1865
* דיוקנו של הפוליטיקאי והמשפטן הספרדי אנטוניו דה לוס ריוס רוסאס, 1874דיוקנו של הפוליטיקאי והמשפטן הספרדי אנטוניו דה לוס ריוס רוסאס, 1874
* שתי נשים עירומות מופיעות לרגליו של הרפורמטור הפרוטסטנטי מרטין לותר. הציור בהשראת קטע מאת המשורר פרנסיסקו דה קובדו, 1858שתי נשים עירומות מופיעות לרגליו של הרפורמטור הפרוטסטנטי מרטין לותר. הציור בהשראת קטע מאת המשורר פרנסיסקו דה קובדו, 1858
* דיוקנו של אלפונסו ה-12, מלך ספרד, 1876דיוקנו של אלפונסו ה-12, מלך ספרד, 1876
* ניצולי הספינה הספרדית "נפטון" (1795), שלאחר קרב טרפלגר התרסקה וטבעה בסביבת טירת סנטה קטלינה בנמל של סנטה מריה, 1862ניצולי הספינה הספרדית "נפטון" (1795), שלאחר קרב טרפלגר התרסקה וטבעה בסביבת טירת סנטה קטלינה בנמל של סנטה מריה, 1862

קישורים חיצוניים
----------------

ויקישיתוף מדיה וקבצים בנושא **פרנסיסקו סאנס קאבוט** בוויקישיתוף

הערות שוליים
------------

1. ↑  Francesca Carreras y Candi, El pintor Francisco Sans y Cabot (1828-1881), Barcelona, Academia Provincial de Bellas Artes de Barcelona, 1922.
2. ↑  Sans Cabot, Francisco - Museo Nacional del Prado, www.museodelprado.es
3. ↑  Francesc Sans i Cabot | enciclopèdia.cat, www.enciclopedia.cat

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1528034
* GND: 116803495
* ISNI: 0000 0003 7134 0929
* RKD: 246357
* ULAN: 500038010
* VIAF: 193075181
* WorldCat (עם VIAF): 193075181

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פרנסיסקו סאנס קאבוט"**.
בלוני מים
בלון מים, רגעים ספורים לאחר דקירתו
**בלון מים** או **פצצת מים** הוא בלון עשוי גומי המכיל מים. בלוני מים משמשים בדרך כלל בקרבות מים, או כאמצעי למתיחות ותעלולים.

היסטוריה
--------

בלוני המים שווקו לראשונה בצורה מסחרית על ידי אדגר אלינגטון בשנת 1950. הוא ניסה להמציא גרב עמיד במים, שהיה גרב רגיל מצופה גומי. הוא גילה שהגומי נקרע בקלות כאשר לובשים את הגרב. לאחר כמה ניסיונות זרק את הגרב לרצפה. בעקבות המקרה עלה בו הרעין לשווק את המוצר לילדים. בתחילה שווק המוצר כרימון מים, אך מאוחר יותר שינה את שמו על מנת להפוך את הפעילות לידידותית יותר.

בתרבות
------

בלוני מים הפכו לפופולרים בקרב ילדים, הן למתיחות והן למשחקים. הם משמשים בדומה לרימונים בשדה קרב בקרבות בין משתתפים או קבוצות, בדרך כלל ילדים ונערים. ניתן להטיל את בלון המים הן ממקומות גבוהים, כגון גבעות, מרפסות וחלונות, והן פנים אל פנים.

פסטיבלים הכוללים אירועי מים גדולים צברו תאוצה במיוחד בחודשי הקיץ במדינות שונות. בלוני המים מאוד פופולרים בחגיגות ההולי בהודו, נפאל, ומדינות נוספות. באיטליה, בלוני מים יחד עם אמצעים אחרים משמשים באופן מסורתי כדי לחגוג את סופו של בית הספר במהלך היום האחרון לשנת הלימודים. בישראל נהוג לערוך קרבות מים ולעשות שימוש בבלוני מים במהלך חג השבועות.

מאפיינים
--------

בלונים רגילים, המשמשים בדרך כלל לאוויר או להליום, יכולים לשמש גם כבלוני מים. בדרך כלל, עדיפות זו נחשבת כפחות טובה בגלל עובי דפנות הבלון. בלון המים קטן יותר ומעוצב בצורה אגס, המאפשר לו להזרק בקלות רבה יותר ביד אחת. דפנות בלון המים נועדו להיות עבות מספיק על מנת שיהיה יציב, ודקות מספיק על מנת ליצור פיצוץ בעת הפגיעה. לרוב בלוני מים נמכרים בכמויות גדולות באיכות נמוכה ובעלות קטנה יחסית.

ניתן לייצר בלוני מים גם מקיפול דף נייר, אוריגמי. פצצת המים המסורתית העשויה נייר היא מכל כדורי למחצה המסוגל להחזיק מים.

קישורים חיצוניים
----------------

ויקישיתוף מדיה וקבצים בנושא **בלון מים** בוויקישיתוף

הערות שוליים
------------

1. ↑  All-TIME 100 Greatest Toys - Water Balloon, באתר המגזין טיים, מיוחד, 16.2.2011.
2. ↑  Happy Holi week באתר Nepali Times, מרץ 2005.
3. ↑  מה קרה ל"יום המים"? באתר גלי צה"ל אונליין, יעל עבאדי, 08/06/2011.
4. ↑  חניאל פרבר, התזת מים בחג השבועות - מנהג או דין?, באתר News1 מחלקה ראשונה‏, 23 במאי 2012
5. ↑  How to Make an Origami Balloon באתר WikiHow,‏ 30.7.2012.
**תקן ISO 15189**: **מעבדות רפואיות -** **דרישות איכות וכשירות** (Medical laboratories - Requirements for quality and competence). התקן עוסק באפיון הדרישות הייחודיות למערכת ניהול איכות למעבדות רפואיות.

פיתוח התקן
----------

התקן פותח על ידי הוועדה הטכנית 212 (ISO/TC 212) של ארגון התקינה הבינלאומי ISO. הוקמה קבוצת עבודה לכתיבת תקן ISO 15189 על סמך הדרישות של תקן  ISO/IEC 17025:1999: "דרישות כלליות למיומנות מעבדות בדיקה וכיול". קבוצת העבודה הזו עסקה בנושאים הבאים: מתן ייעוץ למשתמשים בשירותי המעבדה, אסוף דגימות מהנבדק או החולה, פרשנות לתוצאות הבדיקה, קבילות זמן עד קבלת תוצאה מאיסוף הדגימה, כיצד לספק בדיקות מעבדה בכל מצב חירום רפואי, ותפקידה של המעבדה בחינוך וההכשרה של הצוות הרפואי.

הגרסה הראשונה פורסמה ב-2003, תוקנה ב-2007 והמהדורה השלישית של התקן פורסמה בשנת 2012.

בעוד שהתקן מבוסס על ISO/IEC 17025 ו - ISO 9001, זה הוא מסמך ייחודי הלוקח בחשבון את הדרישות הספציפיות של הסביבה הרפואית ואת חשיבותה של המעבדה הרפואית לטיפול בחולה.

הסמכה
-----

הסמכת מעבדה רפואית בישראל ניתנת על ידי הרשות הלאומית להסמכת מעבדות, הפועלת על פי חוק הרשות הלאומית להסמכת מעבדות ומסמיכה מעבדות לפי תקן ***ISO 15189.*** הרשות הלאומית להסמכת מעבדות הוסמכה על ידי הגוף הבינלאומי להסמכת מעבדות ***ILAC.***

ההסמכה הנה וולונטרית.

תוכנות עזר
----------

פותחו פתרונות תוכנה שתוכננו במיוחד עבור מעבדות רפואיות המסייעות בהקמה ותחזוקה של מערכת הבטחת איכות והשגת הסמכה המבוססת על תקן בין לאומי ISO 15189.  תוכנות כאלה אמורות לספק בקרה ושליטה על מסמכים ונהלים הקשורים להבטחת איכות לרבות בקרת איכות, קיום מבדקים ותיעוד תוצאותיהם לרבות מועדי מבדק, דרישות לפעולות מתקנות, זמני אספקת תוצאות (TAT) ועל ושיפור היעילות והאיכות של צוות הבטחת האיכות בפרט וצוותי עובדי המעבדה הרפואית בכלל.

רשימת תקנים בינלאומיים קשורים
-----------------------------

* ISO 15189:2012
* ISO 15189:2007
* ISO 15189:2003
* ISO/IEC 17025:1999
* ISO/IEC 17025:2005
* ISO 9001:2000
* ת"י 15189 מעבדות רפואיות - דרישות איכות וכשירות

ראו גם
------

* רשימת תקני ISO
* עובד מעבדה רפואית
* עובד מעבדה רפואית בכיר
* מנהל מעבדה רפואית
* מנהל הבטחת איכות
* פתולוג

קישורים חיצוניים
----------------

* ISO 15189:2012 אתר האינטרנט הרשמי של
* 
* 
*

הערות שוליים
------------
**שרה קופיו סולם** (באיטלקית: **Sarra Coppio, Copia, Coppia**;‏ 1592 – 1641) הייתה משוררת וסופרת יהודייה-איטלקייה שחיה בוונציה. שם נעוריה סקופיו שפרושו עקרב והיא נישאה ליעקב סולם שהיה בנקאי, שאחיו, אף הוא בנקאי, היה פטרונו של המלחין סלומונה רוסי. קופיו ניהלה יחסי אהבה סוערים בהתכתבות עם אנסלדו צ'בה (איט'), מחזאי איטלקי מגנואה, אותו לא פגשה מעולם.

ביוגרפיה
--------

קופיו נולדה בוונציה, בת למשפחה יהודית, קיבלה חינוך יהודי ואיטלקי ולמדה יוונית עתיקה, לטינית ועברית וכן את התנ"ך והברית החדשה.

משפחת קופיו הייתה משפחת סוחרים שמוצאה כנראה מהקהילה היהודית במודנה. בסביבות שנת 1613 נשאה קופיו לג'יאקוב סולם, שהיה אף הוא ממוצא מודני. לזוג נולדה בת יחידה שנפטרה בגיל עשרה חודשים.

קופיו הייתה בעלת ידע מעמיק בתחום הספרותי, המוזיקלי, ההיסטורי והתאולוגי. היא למדה פילוסופיה ואסטרולוגיה והכירה טקסטים לטיניים, עבריים וספרדים. היא חייבת חלק גדול מהשכלתה ללאונה מודנה, שלה הוא הקדיש את הטרגדיה **אסתר** (La reina Esther).

היא אף ניסתה את כוחה ביצירות ספרותיות, מהן נותר אך מעט. בביתה התקיים סלון ספרותי שהיה פתוח לא רק ליהודים, אלא גם לאינטלקטואלים נוצרים ובהם גם באלדאסארה בוניפאקיו (איט').

הוויכוח בנושא הדת והישארות הנפש
-------------------------------

קופיו ניהלה התכתבויות עם אנסאלדו צ'בה, מחבר הספר **אסתר**. מההתכתבות הזאת נותרו רק המכתבים שהוא שלח אליה, בהם הוא מנסה לשכנע אותה להמיר את דתה לנצרות. קופיו, שהייתה גאה בהשתייכות לקהילה היהודית סירבה.

בעקבות הדיון הזה כתבה קופיו את המניפסטו "בו היא מפריכה ומוכיחה את סניור בלדסארה בוניפציו על ההאשמה הכוזבת שלו שהיא מכחישה את נצחיות הנפש".

קישורים חיצוניים
----------------

ויקישיתוף מדיה וקבצים בנושא **שרה קופיו סולם** בוויקישיתוף
* מידע על Copia Sulam, Sarra, 1592-1641 בקטלוג "מרחב" של הספרייה הלאומית
* שרה קופיה סולם (1592-1641), דף שער בספרייה הלאומית

הערות שוליים
------------

1. ↑  רות אלמוג, לירה מפורסמת בצלילה העצוב, באתר הארץ, 16 ביולי 2010
2. ↑  מנפצת המוסכמות מהגטו של ונציה / יעקב לאטס, מקור ראשון
3. ↑  רות אלמוג, לירה מפורסמת בצלילה העצוב, באתר הארץ, 16 ביולי 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268626505171
* BNE: XX5624276
* BnF: cb14561659c (data)
* GND: 124860206
* ICCU: CUBV046785
* ISNI: 0000 0000 6658 2809
* LCCN: nr99035930
* NTA: 323825966
* SUDOC: 148536913
* VIAF: 9147370668241441708
* WorldCat: lccn-nr99035930

 |
**ח'רבת חרד'אן** היא חורבה ארכאולוגית הנמצאת כקילומטר וחצי ממזרח לתחום השיפוט של ירושלים, וכשניים וחצי ק"מ דרומית לאבו דיס.

החורבה נמצאת על גבעה תלולה ברום 609 מטר מעל פני הים, מעל נקודת העיקול של נחל קדרון מכיוון דרום לכיוון מזרח.

החורבה מזוהה כיום עם אתר הנזכר במשנה בהקשר למצוות השלכת השעיר לעזאזל. לפי מסכת יומא: "והלא סימן גדול היה להם מירושלים ועד בית חדודו שלשה מילין הולכין מיל וחוזרין מיל ושוהין כדי מיל ויודעין שהגיע שעיר למדבר".

השם "בית חדודו" מופיע בנוסחים שונים בדפוסים השונים של המשנה והתלמוד, וכך גם מופיעות הגרסאות "בית חרורו" ואף "בית חורון". מיקום זה, בו מגיע השעיר למדבר, שאז הכהן הגדול יכול להמשיך את עבודתו, מתאים לנתוניה של ח'רבת חרד'אן. זאת, מכיוון שמרחקה מירושלים הקדומה הוא כ-5 ק"מ, השווים לשלושה מיל רומיים, ומכיוון שבמיקומה מתחיל מדבר יהודה. חיזוק לכך שהשם המקורי שבמשנה היה **בית חרודן**, וכי המדובר באתר זה, נמצא לדעת החוקרים באזכורו של השם "חרודן" בשטר כתובה עתיק שנתגלה במדבר יהודה.

לקריאה נוספת
------------

* יואל אליצור, **מקום בפרשה - גאוגרפיה ומשמעות במקרא**, הוצאת ידיעות אחרונות, עמ' 430.

הערות שוליים
------------

1. ↑  תלמוד בבלי, מסכת יומא, דף ס"ח, עמוד ב'.
פירוש נוסף ערך זה עוסק בקבוע מתמטי. אם התכוונתם לקבוע פיזיקלי מתחום האסטרונומיה, ראו קבוע הכבידה של גאוס.
במתמטיקה, **קבוע גאוס** (מצוין באות **G**) מוגדר כהופכי של הממוצע האריתמטי-גאומטרי של 1 והשורש הריבועי של 2:

{\displaystyle G={\frac {1}{\mathrm {agm} (1,{\sqrt {2}})}}=0.8346268\dots .}
הקבוע נקרא על שמו של קרל פרידריך גאוס, אשר גילה ב-30 במאי 1799 כי:

{\displaystyle G={\frac {2}{\pi }}\int \_{0}^{1}{\frac {\mathrm {d} x}{\sqrt {1-x^{4}}}}}
כך שמתקיים:

{\displaystyle G={\frac {1}{2\pi }}\beta \left({\frac {1}{4}},{\frac {1}{2}}\right)}
כאשר *β* מציינת את פונקציית בטא.

טרנסצנדנטיות
------------

קבוע גאוס יכול לשמש להצגת פונקציית גמא עבור הארגומנט ¼:

{\displaystyle \Gamma \left({\frac {1}{4}}\right)={\sqrt {2G{\sqrt {2\pi ^{3}}}}}}
כיוון ש-\pi ו-{\displaystyle \Gamma ({\tfrac {1}{4}})} הם בלתי תלויים אלגברית קבוע גאוס הוא מספר טרנסצנדנטי.

ייצוגים אחרים
-------------

ניתן להציג את קבוע גאוס באמצעות פונקציית תטא של יעקובי באופן הבא:

{\displaystyle G=\vartheta \_{01}^{2}(e^{-\pi })}
ניתן להציגו גם כסדרה מתכנסת:

{\displaystyle G={\sqrt[{4}]{32}}e^{-{\frac {\pi }{3}}}\left(\sum \_{n=-\infty }^{\infty }(-1)^{n}e^{-2n\pi (3n+1)}\right)^{2}.}
וכן כמכפלה אינסופית:

{\displaystyle G=\prod \_{m=1}^{\infty }\tanh ^{2}\left({\frac {\pi m}{2}}\right).}
ייצוגים נוספים של קבוע גאוס באמצעות אינטגרלים של פונקציות טריגונומטריות ופונקציות היפרבוליות:

{\displaystyle G=\int \_{0}^{\pi /2}{\sqrt {\sin(x)}}\,\mathrm {d} x=\int \_{0}^{\pi /2}{\sqrt {\cos(x)}}\,\mathrm {d} x}
{\displaystyle {\frac {1}{G}}=\int \_{0}^{\infty }{\frac {\mathrm {d} x}{\sqrt {\cosh(\pi x)}}}}

קישורים חיצוניים
----------------

* קבוע גאוס, באתר MathWorld (באנגלית)
* קבוע גאוס באתר OEIS – האנציקלופדיה המקוונת לסדרות של מספרים שלמים

| מספרים אי-רציונליים נודעים |
| --- |
| מספרים אלגבריים | 2√ • 3√ • יחס הזהב 𝜑 • יחס הכסף δ*Ag* •  היחס הפלסטי 𝜌 |  |
| מספרים טרנסצנדנטיים | בסיס הלוגריתם הטבעי 𝑒 • פאי 𝜋 • קבוע גאוס • קבוע אומגה Ω • קבוע ליוביל |
| מספרים אי-רציונליים, שלא ידוע האם הםאלגבריים או טרנסצנדנטיים | קבוע אפרי (3)ζ • קבוע ארדש-בורוויין |
| טריגונומטריה | קבועים טריגונומטריים מדויקים |
**סרגיי וסילייביץ' לוקיאננקו** (רוסית: **Сергей Васильевич Лукьяненко**; נולד ב-11 באפריל 1968) הוא סופר מדע בדיוני ופנטזיה רוסי, בין הפופולריים מבין הסופרים הרוסיים המודרניים הכותבים בתחום. בספריו עלילות המערבות מתח ופעולה לצד הדילמה המוסרית כיצד לשמר את האנושיות כאשר אדם ניחן בכוחות על.

לוקיאננקו הוא סופר פורה הכותב ספר עד שני ספרים בשנה. לאחרונה עובדו מקצת מספריו לקולנוע והוא היה זה שכתב את התסריטים.

חייו
----

לוקיאננקו נולד בקראטאו, אז חלק מברית המועצות היום קזחסטן, לאב רוסי-אוקראיני ולאם טטארית. אחרי בית הספר למד באלמא אטא לימודי פסיכותרפיה. בסיום לימודיו, ב-1992 הצטרף לבית-חולים והתמחה בפסיכיאטריה של הילד, אך בשל השכר הנמוך נאלץ לעזוב את המקצוע.

ב-1993 מונה לעורך עיתון מדע בדיוני מקומי, שם עבד עד 1996 ואז עבר למוסקבה שם הוא גר עד היום.

כתיבה
-----

בשנות השמונים החל בכתיבת סיפורים קצרים. לאחר המעבר למוסקבה המשיך בכתיבה ופרסם מספר ספרים בהם ביטא את רעיונותיו הראשונים. פריצת הדרך בקריירה שלו הייתה עם פרסום ספרו "משמר הלילה" (Ночной дозор) שיצא לאור על ידי הוצאת ACT, שקיבל הכרה בינלאומית גם מחוץ לקהילת המדע הבדיוני. הספר הקודר המתאר פנטזיה אורבנית ומשופע בדמויות צבעוניות ומלאות מסתורין משך קוראים רבים ברחבי העולם.

ב-2004 עובד הספר לסרט קולנוע תחת אותו השם ונחשב לשובר הקופות הרוסי הראשון. הסרט גרף 16 מיליון דולר ברוסיה ועובד על ידי אולפני פוקס לסרט בארצות הברית. ב-2006 הוקרן ברוסיה הסרט המשך "משמר היום" (Дневной дозор), שהתבסס באופן רופף על ספרו השני בסדרה, וב-2007 יצא הסרט לאקרנים בארצות הברית.

ב-2018 ייצא לאקרנים עיבוד קולנועי נוסף לספרו "הטיוטה".

הסרטים הפכו את סרגיי מסופר, המוכר רק בחוגים המצומצמים של ספרות המדע הבדיוני, לאישיות מוכרת ברחבי העולם, והוא הרבה להופיע בראיונות טלוויזיה ובהופעות פומביות. סרגיי כתב בסדרה זו שישה ספרים בסך הכל, ורובם הפכו רבי-מכר.

מספריו שתורגמו לעברית
---------------------

* "מבוך ההשתקפויות" (1997) בתרגומה של גילה וולדמן מרוסית בהוצאת אופוס בשנת 2017.

עיבודים
-------

| שנה | מדינה | שם | במאי | הערות |
| --- | --- | --- | --- | --- |
| 2004 | רוסיהרוסיה רוסיה | משמר הלילה | טימור בקממבטוב | עיבוד לרומן משמר הלילה |
| 2005 | משמר היום | סרט המשך למשמר הלילה |
| 2006 | אזיריס נונה | אולג קומפאסוב | עיבוד לרומן של יוליה בורקין וסרגיי לוקיאננקו "היום, אמא!" |
| 2018 | הטיוטה | סרגיי מוקריצקי | עיבוד לרומן באותו שם |
| 2020—2021 | ביקורי סתיו | גאורגי סאינקו | עיבוד טלוויזיוני לרומן באותו שם |
|

קישורים חיצוניים
----------------

ויקישיתוף מדיה וקבצים בנושא **סרגיי לוקיאננקו** בוויקישיתוף
* אתר האינטרנט הרשמי של סרגיי לוקיאננקו (באנגלית)
* סרגיי לוקיאננקו באתר מדע בדיוני רוסי (באנגלית)
* סרגיי לוקיאננקו, באתר אנציקלופדיה בריטניקה (באנגלית)
* סרגיי לוקיאננקו, ברשת החברתית פייסבוק

* סרגיי לוקיאננקו, ברשת החברתית VK

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007520767605171
* BIBSYS: 6065319
* BnF: cb150813028 (data)
* GND: 130836044
* ISNI: 0000 0001 1911 7450
* LCCN: no94030031
* MusicBrainz: b618dff4-dafd-4fea-be54-680046f1c281
* NDL: 01046235
* NKC: xx0031077
* NLK: KAC200612510
* NLP: A12669787
* NTA: 291531075
* SELIBR: 337479
* SUDOC: 088032205
* VIAF: 95342075
* WorldCat: lccn-no94030031

 |
**מזכיר המדינה לענייני סחר בין־לאומי** (באנגלית: **Her Majesty's Principal Secretary of State for International Trade**) הוא השר העומד בראש משרד הסחר הבריטי. מזכיר הסחר הוא חבר בקבינט ממשלת בריטניה ובממשלת בריטניה ככלל. מזכיר הסחר אחראי על משרד הסחר הבין־לאומי, אשר מסדיר מחדש הסכמי סחר בין־לאומיים של בריטניה עם מדינות אחרות. המשרה נוסדה על ידי ראש הממשלה תרזה מיי, זמן קצר לאחר מכן היא פתחה את המשרד באופן רשמי ב־13 ביולי 2016. 

התפקיד נוסד לאחר משאל העם בנוגע להשארות בריטניה באיחוד האירופי ביוני 2016 בו החליטו אזרחי בריטניה לעזוב את האיחוד האירופי. עזיבתה של בריטניה מהאיחוד האירופי תדרוש הסכמי סחר חדשים והסדר חדש של המדיניות המסחרית של הממלכה המאוחדת, וכדי לטפל בשינויים נפתח משרד זה. 

מזכיר המדינה לענייני סחר בין־לאומי הראשון היה ליאם פוקס, אשר מונה ב־13 ביולי 2016. 

מזכיר המדינה מחזיקה גם בתואר נשיא מועצת המסחר (אנ').

מזכירי המדינה לענייני סחר בין־לאומי
-----------------------------------

מקרא:

  המפלגה השמרנית

| תמונה | המזכיר | תחילת כהונה | סוף כהונה | משך כהונה | מפלגה |
| --- | --- | --- | --- | --- | --- |
|  |  | ליאם פוקס | 13 ביולי 2016 | 24 ביולי 2019 | 3 שנים, 11 ימים | המפלגה השמרנית |
|  |  | אליזבת טראס | 24 ביולי 2019 | 15 בספטמבר 2021 | 2 שנים, 53 ימים | המפלגה השמרנית |
|  |  | אן מארי טרוליאן | 15 בספטמבר 2021 | 6 בספטמבר 2022 | 11 חודשים, 22 ימים | המפלגה השמרנית |
|  |  | קאמי בדנוך | 6 בספטמבר 2022 | מכהנת | 25 ימים | המפלגה השמרנית |

ראו גם
------

* פוליטיקה של בריטניה

קישורים חיצוניים
----------------

* אתר האינטרנט הרשמי של משרד הסחר הבינלאומי (באנגלית)

הערות שוליים
------------

1. ↑  Liam Fox is the new Secretary of State for International Trade
**שלום לך, עצבות** (בצרפתית: **Bonjour Tristesse**) הוא סרט קולנוע אמריקאי רומנטי משנת 1958 בבימויו ובהפקתו של אוטו פרמינגר. התסריט מבוסס על הרומן רב-המכר "שלום לך, עצבות" מאת פרנסואז סאגאן (1954). בתפקידים הראשיים: דייוויד ניבן, ג'ין סיברג, דברה קר ומילן דמונז'ו. הזמרת ז'ולייט גרקו מופיעה בסרט בתפקיד עצמה כשהיא שרה את שיר הנושא של הסרט.

הסרט בנוי משני רבדים, הווה ועבר. ההווה מצולם בשחור-לבן והעבר (שנה קודם), בצבע (טכניקולור). צולם בריביירה הצרפתית.

תקציר העלילה
------------

ססיל (ג'ין סיברג) היא נערה מתבגרת בת 17 המבלה את חופשת הקיץ בווילה לחוף הריביירה ביחד עם אביה רֵמון (דייוויד ניבן) וחברתו הנוכחית אלזה (מילן דמונז'ו).

רמון הוא אלמן אמיד שבחורות צעירות נמשכות אליו והוא מחליף אותן מדי פעם. בינו לבין ססיל יש יחסים פתוחים, הוא לא מסתיר את חברותיו מפניה והיא פונה אליו בשמו הפרטי.

אלזה צעירה מרמון בשנים רבות, אוהבת לבלות ולרקוד. שלושתם מבלים את החופשה בחוף ובמסיבות. ססיל מתקשרת עם פיליפ (ג'פרי הורן), סטודנט למשפטים וכולם נהנים מהחיים.

המצב מסתבך כאשר מגיעה למקום אן (דברה קר) שהייתה ידידתה של אשתו המנוחה של רמון. אן היא אשה בוגרת ונאה, מעצבת אופנה במקצועה. היא שואפת לפתח יחסים עם רמון האלמן, בן גילה. כשהיא מגלה את חברתו אלזה היא חושבת מיד לחזור אך נמלכת בדעתה.

היחסים בין רמון לאן מתפתחים והם מחליטים להתחתן. הם מודיעים זאת לססיל והיא מאחלת להם כל טוב באי רצון, משום שהיא חוששת שאן תעמוד בינה לאביה.

כאשר אן מוצאת את ססיל מתעלסת עם פיליפ היא פוקדת עליה להפסיק להתראות איתו ולהתרכז בלימודים. ססיל מחליטה אז לפגוע ביחסים בין אביה לאן. היא יודעת כי למרות הסכמתו של רמון לנישואים הוא עדיין בעל אופי של "פלייבוי".

לפי בקשתה מעמידים אלזה ופיליפ פנים כאילו הם זוג. כאשר רמון מבחין בהם, הוא מתחיל לקנא ויוזם פגישה עם אלזה. כאשר אן רואה אותם מתעלסים היא מזדעזעת, נכנסת למכוניתה וכעבור זמן קצר נהרגת כשהמכונית צוללת לים, בסיטואציה שלא ברור האם היא תאונה או התאבדות.

כעבור שנה - החיים נמשכים (בשחור-לבן), רמון מבלה עם בחורה חדשה וססיל רוקדת, אך עצובה בגלל האירוע הטרגי וחוסר התכלית בצורת חייה הנוכחיים. ברקע שרה זמרת (ז'ולייט גרקו) את השיר "שלום לך, עצבות".

קישורים חיצוניים
----------------

* "שלום לך, עצבות", במסד הנתונים הקולנועיים IMDb (באנגלית)
* "שלום לך, עצבות", באתר נטפליקס
* "שלום לך, עצבות", באתר AllMovie (באנגלית)
* "שלום לך, עצבות", באתר Rotten Tomatoes (באנגלית)
* "שלום לך, עצבות", באתר אידיבי
* "שלום לך, עצבות", במסד הנתונים הקולנועיים KinoPoisk (ברוסית)
* שלום לך, עצבות, באתר TCM
* ז'ולייט גרקו שרה "שלום לך, עצבות", קליפ מהסרט באתר יוטיוב
* קדימון לסרט "שלום לך, עצבות, באתר יוטיוב
* זאב רב-נוף, סאגאן בשמלת נשף משעממת, דבר, 22 במרץ 1960
* משה אלון, סאגאן - נוסח הוליווד, הַבֹּקֶר, 28 במרץ 1960
במתמטיקה, **קבוע צאמפרנאוונה** (Champernowne constant), המסומן כ-{\displaystyle C\_{10}}, הוא מספר ממשי שהצגתו העשרונית מתקבלת מהדבקת ההצגה של המספרים הטבעיים בזה אחר זה:
{\displaystyle C\_{10}=0.12345678910111213141516\dots }. הקבוע הוגדר על ידי דייוויד צ'אמפרנאוונה בשנת 1933.

קבועים דומים אפשר להגדיר לכל בסיס ספירה: {\displaystyle C\_{b}}, הוא המספר שההצגה שלו בבסיס b מתקבלת מהדבקת ההצגה של המספרים הטבעיים בבסיס זה בזה אחר זה. לדוגמה, 
{\displaystyle C\_{2}=0.11011100101110111\dots }
ו-
{\displaystyle C\_{3}=0.12101112202122\dots }
קבוע צ'אמפרנאוונה ה-b שווה לסכום הטור {\displaystyle C\_{b}=\sum \_{n=1}^{\infty }\sum \_{k=b^{n-1}}^{b^{n}-1}{\frac {k}{b^{n(k-b^{n-1}+1)+(b-1)\sum \_{l=1}^{n-1}b^{l-1}l}}}}.

תכונות
------

כל מספר {\displaystyle C\_{b}} הוא מספר טרנסצנדנטי נורמלי בבסיס b: רצפי ספרות בפיתוח העשרוני מתנהגים כאילו נבחרו באקראי בהתפלגות שווה. מידת האי-רציונליות של האיבר {\displaystyle C\_{b}} היא b.

את המספר {\displaystyle C\_{10}} ניתן להציג כשבר משולב באופן הבא:

{\displaystyle C\_{10}=[0;8,9,1,149083,1,1,1,4,1,1,1,3,4,1,1,1,15,}
{\displaystyle 4\,57540\,11139\,10310\,76483\,64662\,82429\,56118\,59960\,39397\,10457\,55500\,06620\,04393\,09026\,26592\,56314\,93795\,32077\,47128\,65631\,38641\,20937\,55035\,52094\,60718\,30899\,84575\,80146\,98631\,48833\,59214\,17830\,10987,}
{\displaystyle 6,1,1,21,1,9,1,1,2,3,1,7,2,1,83,1,156,4,58,8,54,\dots ].}

כאשר חושבים על קבוע צ'אמפרנאוונה כמילה אינסופית מעל האלפבית המתאים לבסיס הספירה (למשל, {\displaystyle C\_{10}} הופכת למילה אינסופית מעל האלפבית בן עשר הספרות), מתקבלת מילה מילה רקורנטית שאינה רקורנטית-אחידה.

ראו גם
------

* קבוע ארדש-קופלנד
* קבוע ליוביל

קישורים חיצוניים
----------------

ויקישיתוף מדיה וקבצים בנושא **קבוע צ'אמפרנאוונה** בוויקישיתוף
* קבוע צ'אמפרנאוונה, באתר MathWorld (באנגלית)
* סדרת הספרות העשרוניות של קבוע צ'אמפרנאוונה באתר OEIS – האנציקלופדיה המקוונת לסדרות של מספרים שלמים
במתמטיקה, **מספר פיבונאצ'י ההופכי**, המסומן באות ψ, הוא הסכום של כל המספרים ההופכיים של מספרי פיבונאצ'י:

{\displaystyle \psi =\sum \_{k=1}^{\infty }{\frac {1}{F\_{k}}}={\frac {1}{1}}+{\frac {1}{1}}+{\frac {1}{2}}+{\frac {1}{3}}+{\frac {1}{5}}+{\frac {1}{8}}+{\frac {1}{13}}+{\frac {1}{21}}+\cdots .}
על פי תנאי ההתכנסות של קושי, הטור מתכנס למספר. המספר הוא בערך:

{\displaystyle \psi =3.359885666243177553172011302918927179688905133732\dots .}
ביל גוספר מצא אלגוריתם לקירוב מהיר של המספר אשר מספקת {\displaystyle O(k^{2})} ספרות (משום שסדרת פיבונאצ'י מביא {\displaystyle O(k)} ערכים עבור k ערכים). המספר הוא אי רציונלי. עובדה זו הושערה על ידי פאול ארדש ורונלד גראהם והוכחה בשנת 1989 על ידי ריצ'רד אנדרה-ג'ננין. השבר משולב של המספר הוא:

{\displaystyle \psi =[3;2,1,3,1,1,13,2,3,3,2,1,1,6,3,2,4,362,2,4,8,6,30,50,1,6,3,3,2,7,2,3,1,3,2,\dots ]\!\,.}
למספר קשור ליחס הזהב וניתן להגדיר את מספר פיבונאצ'י ההופכי על פי הטור הבא:

{\displaystyle \psi ={\sqrt {5}}\sum \_{n=1}^{\infty }{\frac {1}{{(\phi )}^{n}-{(-\phi )}^{-n}}}}
כאשר \ \phi זה יחס הזהב.

קישורים חיצוניים
----------------

* קבוע הופכיי מספרי פיבונאצ'י, באתר MathWorld (באנגלית)
* סדרת הספרות העשרוניות של קבוע הופכיי מספרי פיבונאצ'י באתר OEIS – האנציקלופדיה המקוונת לסדרות של מספרים שלמים
* סדרת המספרים בהצגת קבוע הופכיי מספרי פיבונאצ'י כשבר משולב באתר OEIS – האנציקלופדיה המקוונת לסדרות של מספרים שלמים
**ליטן** (ברומנית: **Liteni** (מידע • עזרה)) היא עיירה ברומניה. העיירה ממוקמת בקרבת סוצ'אבה - בירת מחוז סוצ'אבה.

הקהילה היהודית
--------------

### ראשית הקהילה

ראשיתה של הקהילה היהודית בליטן הייתה בשנת 1804, אז התיישבו בה ארבעה עשר תושבים פטורים ממסים.[דרוש מקור] רוב היהודים השתקעו בה באמצע המאה ה-19, רובם בעלי מלאכה, בעיקר פרוונים ונגרים, ומקצתם חנוונים.

קהילה מאורגנת של היהדות המקומית לא הייתה בעיירה ואת תפקידי הקהילה מילא ועד בית הכנסת. גם בית קברות לא היה בה והמתים הובאו לקבורה בבית העלמין ב-פלטיצ'ן (Falticeni). רב המקום היה ר' יוסף לנדאו (Landau, נולד ב-1791) שעבר לאחר מכן ל-יאשי (Iasi), ר' יוסף חיבר את ספר ההלכה "ברכת יוסף".

ערב פרוץ מלחמת העולם הראשונה, כללה האוכלוסייה היהודית בליטן 4 פרוונים, 6 חייטים, 3 נגרים, 15 חנוונים, 3 בעלי מסבאות, שהיו גם סיטונאי תבואה. בידי יהודי אחד הייתה אחוזה של מטעי סלק סוכר בשטח של 50 דונם.

לאחר האמנציפציה בשנת 1919 נבחר בליטן יהודי אחד למועצת העיירה.

רדיפות היהודים בעיירה התחילו בימי שלטון גוגה-קוזה (Goga-Cuza), בשנת 1937. רבים מהיהודים נקנסו לפי חוק לשמירת הבריאות בתואנה שחנויותיהם אינן נקיות.

### תקופת השואה

 פרק זה טעון עריכה. אנא תרמו לוויקיפדיה ועזרו לערוך אותו. הסיבה היא: ביאור הכוונה במשפט "מנהיגי יהודי ל'".
עם נסיגת הצבא הרומני מבסרביה ביולי 1940, השליכו חיילים רומניים כמה יהודים מקרונות הרכבת בשעת נסיעתה. יהודים אחרים נכלאו ונפדו בידי מנהיגי יהודי ל'.

עם פרוץ המלחמה בין רומניה לברית המועצות, ב-22 ביוני 1941, נצטוותה כל האוכלוסייה היהודית להתייצב לעת ערב ליד בנין העירייה, במקביל הודיע להם ראש העיירה בחשאי שעומדים לגרשם מן העיר. כשבאו יהודי העיירה בערב לבית העירייה אמר להם קצין הז'אנדארמריה שלפי צו מאת יון אנטונסקו יובלו למחרת הבוקר ברגל לעיר המחוז פלטיצ'ן. בעזרת ראש העיירה, קיבלו היהודים רשות לשכור עגלות. את מפתחות דירותיהם וחנויותיהם נאלצו למסור למפקד הז'אנדארמריה. 

משנתייצבו למחרת היום, עברה במקום שיירה של מכוניות צבאיות בדרך לחזית, כשבאחת מהן ישב אנטונסקו אשר התרעם על כי "היהודונים" טרם עזבו את המקום. לעת ערב הגיעו המגורשים לפלטיצ'ן, ושם נתקבלו על ידי היהודים שבעיר אשר השתדלו לסייע להם.

### לאחר השואה

לאחר המלחמה חזרו לליטן כ-20 משפחות יהודיות. הרוסים, בעוברם דרך העיירה, השתמשו בבית הכנסת כאורווה לסוסיהם. מבניין בית הכנסת נשארו רק הכתלים והגג. ארגון ה"ג'וינט" תרם כסף לתיקון הבניין, ואף סייע בכסף ובמזון ליהודים שחזרו.

קישורים חיצוניים
----------------

ויקישיתוף מדיה וקבצים בנושא **ליטן** בוויקישיתוף
* 

* אתר האינטרנט הרשמי של ליטן
**קבוע מילס** (באנגלית: **Mills' constant**) הוא קבוע מתמטי, שמוגדר בתור המספר הממשי החיובי הקטן ביותר A שמקיים את התכונה הבאה: לכל n טבעי \ \lfloor A^{{3^{n}}}\rfloor  ראשוני (כאשר \ \lfloor x\rfloor  היא פונקציית הערך השלם).
הוא נקרא על שם ויליאם מילס, שהוכיח ב-1947 את **משפט מילס** הקובע כי קבוע כזה קיים. תוצאה מפתיעה לאור ההתנהגות הלא סדורה של סדרת הראשוניים. לא ידוע ערכו של מספר זה, אבל אם מניחים שהשערת רימן נכונה, אז:
{\displaystyle A\approx 1.306377883863080690468614492602...}. לא ידוע אם המספר רציונלי או אי-רציונלי.

הכללה של משפט מילס קובעת שלכל {\displaystyle 2.106<c} קיימים אינסוף ערכים A כך ש-{\displaystyle \ \lfloor A^{c^{n}}\rfloor } תמיד ראשוני, ושאינסוף זה הוא מעוצמת הרצף.

הראשוניים של מילס
-----------------

המספרים הראשוניים שמתקבלים על ידי הצבת מספר טבעי n בביטוי \ \lfloor A^{{3^{n}}}\rfloor , נקראים **הראשוניים של מילס**.
אם נניח את נכונות השערת רימן, המספרים שיתקבלו הם: 2, 11, 1361, 2521008887 וכן הלאה.

השימוש בקבוע מילס אינו יעיל לשם מציאת ראשוניים גדולים, משום שלשם חישוב חזקות גבוהות שלו יש לדעת את הקבוע בדיוק רב, אולם כדי לחשב את הקבוע נדרשת סדרת ראשוניי מילס עצמה.

משפט מילס
---------

משפט מילס הקובע את הקיום של קבוע מילס מסתמך על משפט של אלברט אינגהם משנת 1937 הקובע שקיים קבוע K, כך שלכל זוג ראשוניים עוקבים בסדרת הראשוניים {\displaystyle p\_{n},p\_{n+1}} מתקיים {\displaystyle p\_{n+1}<p\_{n}+Kp\_{n}^{5/8}}.

מהמשפט של אינגהם נובע שאם {\displaystyle K^{8}<N}, ו-{\displaystyle p\_{n},p\_{n+1}} הראשוניים העוקבים המקיימים {\displaystyle p\_{n}<N^{3}<p\_{n+1}}, אז מתקיים:

{\displaystyle N^{3}<p\_{n+1}<p\_{n}+Kp\_{n}^{5/8}<N^{3}+KN^{15/8}<N^{3}+N^{1/8}N^{15/8}=N^{3}+N^{2}<(N+1)^{3}-1}
כלומר לכל {\displaystyle K^{8}<N} קיים ראשוני p כך ש-{\displaystyle N^{3}<p<(N+1)^{3}-1}.

כעת בונים סדרה של ראשוניים {\displaystyle \{q\_{n}\}} באופן רקורסיבי: בוחרים ראשוני {\displaystyle K^{8}<q\_{0}} להיות האיבר הראשון. ומגדירים את {\displaystyle q\_{n+1}} כראשוני המקיים {\displaystyle q\_{n}^{3}<q\_{n+1}<(q\_{n}+1)^{3}-1}. נקבל סדרה עולה של ראשוניים {\displaystyle q\_{0},q\_{1},q\_{2},\ldots }. נגדיר שתי סדרות חדשות:

{\displaystyle a\_{n}={q\_{n}}^{3^{-n}},\ b\_{n}={(q\_{n}+1)}^{3^{-n}}}
קל לראות ש-{\displaystyle a\_{n}<b\_{n}}, ושמהתנאי {\displaystyle q\_{n}^{3}<q\_{n+1}<(q\_{n}+1)^{3}-1} נובע ש-a\_{n} עולה ו-{\displaystyle b\_{n}} יורדת. a\_{n} עולה וחסומה ולכן נוכל להגדיר {\displaystyle A=\lim \_{n\to \infty }a\_{n}}. A מקיים {\displaystyle a\_{n}<A<b\_{n}}, כלומר {\displaystyle {q\_{n}}^{3^{-n}}<A<{(q\_{n}+1)}^{3^{-n}}}. העלאת האי-שוויון בחזקת 3^n נותנת {\displaystyle q\_{n}<A^{3^{n}}<q\_{n}+1}, ולכן {\displaystyle \ \lfloor A^{3^{n}}\rfloor =q\_{n}} כנדרש.

קישורים חיצוניים
----------------

* Determining Mills' Constant and a Note on Honaker's Problem
* קבוע מילס, באתר MathWorld (באנגלית)

הערות שוליים
------------

1. ↑  ערך מדויק יותר של קבוע מילס, אם ההנחה מתקיימת, ניתן למצוא בסדרה A051021 באתר OEIS – האנציקלופדיה המקוונת לסדרות של מספרים שלמים
2. ↑  ניתן למצוא עוד מספרים בסדרה A051254 באתר OEIS
3. ↑  A. E. Ingham, *On the difference between consecutive primes*, Quart. J. Math. Oxford 8 (1937), 255-266.
יעקב פרייר, ממניחי הבסיס לשפת הסימנים, עם תלמידה, המאה ה-18.
**יעקב רודריגה פרייר** (בצרפתית: **Jacob Rodrigue Pereire**, קרי: ז'אקוב רודריג פֵּרֶר;‏ 11 באפריל 1715 - 15 בספטמבר 1780) היה מלומד ופוליטיקאי יהודי יליד ספרד, שפעל בצרפת כמתורגמן ממניחי היסודות לשפת הסימנים.

קורות חיים
----------

נולד בברלנגה, ספרד, בשם פרנסיסקו אנטוניו רודריגז, כבן למשפחת אנוסים פורטוגלים. ב-1741 עבר יחד עם אמו ואחיו לבורדו, שם חזרו ליהדות, והוא עבר ברית מילה ושינה שמו ליעקב.

פרייר, שהיה מתורגמן בשירות לואי החמישה עשר, מלך צרפת, יצר סימנים עבור ספרות ועבור סימני פיסוק לשפת הסימנים, ושילב אותם עם שפת הסימנים של חואן פבלו בונט. ב-1759 התקבל כחבר בהחברה המלכותית של לונדון. הצרפתים הביאו מטהיטי את אחד התושבים המקוריים, ופרייר למד ממנו את שפתם של בני טהיטי, ופרסם ב-1772 מילון, ששימש את לואי אנטואן דה בוגנויל.

הוא פעל בהתנדבות למען יהודי דרום צרפת, שמוצאם באנוסי ספרד ופורטוגל, והשיג עבורם את הזכות לשבת בצרפת.

נכדיו, אמיל פרייר ואיזאק פרייר היו בנקאים חשובים, מתחרים של משפחת רוטשילד.

נקבר בבית הקברות של יהודי פורטוגל בפריז שהיה שותף להקמתו. לטענת הסופר האנטישמי אדואר דרימון משפחתו הוציאה את גופתו מהמקום בשנת 1878, שרידיו אכן הועברו בשלב כלשהו לחלקת המשפחה בבית הקברות של מונמארטר.

קישורים חיצוניים
----------------

ויקישיתוף מדיה וקבצים בנושא **יעקב פרייר** בוויקישיתוף
* Biography Jacob Rodrigues Pereira

הערות שוליים
------------

1. ↑  Édouard Drumont, La France juive : Essai d'histoire contemporaine, vol. 1, Paris, C. Marpon et E. Flammarion, 1886, 43e éd. p. 253

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007527273905171
* BnF: cb12089486x (data)
* GND: 1076743056
* ISNI: 0000 0000 6643 6422
* LCCN: no2004023035
* RERO: 02-A019010700
* SNAC: w68v110q
* SUDOC: 069697949
* VIAF: 64033095
* WorldCat: lccn-no2004023035

 |
**קבוע קצב התגובה** בקינטיקה כימית הוא קבוע פיזיקלי המכמת את המהירות של התגובה הכימית. הקבוע מסומן באות k או באות λ.

עבור התגובה הכימית *n*A + *m*B → C + D, קצב התגובה מחושב, בדרך כלל, בצורה הבאה:

{\displaystyle {\frac {d[C]}{dt}}=k(T)[A]^{n'}[B]^{m'}}
במשוואה זו:

* [X] מציין, עבור תגובות בין נוזלים, גזים, או מומסים, את ריכוזו של החומר X; עבור תגובה המתרחשת בתנאים גבוליים הוא יציין מדד כלשהו כגון מספר המולים של X פֶר אזור.
* (k(T הוא קבוע קצב התגובה התלוי בטמפרטורה.

המעריכים n' ו-m' נקראים סדרי התגובה והם תלויים במנגנון התגובה. לפי משוואת ארניוס, בתגובה חד שלבית הם יכולים להיכתב גם בצורה הבאה:

{\displaystyle {\frac {d[C]}{dt}}=Ae^{\frac {-E\_{a}}{RT}}[A]^{n}[B]^{m}}
כאשר:

* Ea היא אנרגיית ההפעלה.
* R הוא קבוע הגזים.
* כיוון שבטמפרטורה T למולקולות יש אנרגיות בהתאם להתפלגות בולצמן, ניתן לצפות מיחס ההתנגשויות עם אנרגיה הגדולה מ-Ea להשתנות עם e-Ea/RT.
* A הוא הגורם הקדם מעריכי או גורם התדירות.

משוואת ארניוס נותנת את הבסיס הכמותי של היחסים בין אנרגיית ההפעלה וקצב התגובה שבו התגובה מתקדמת.

#### יחידות הקבוע

באופן כללי יחידות קבוע הקצב הן mol1-n·Ln-1·s-1 (כאשר n הוא הסדר הכולל של המשוואה).

קישורים חיצוניים
----------------
**Dome Co. Ltd**, (ביפנית: **株式会社童夢**‏) היא חברה יפנית לתכנון מכוניות, בעיקר מכוניות ספורט.

היסטוריה
--------

בשנת 1965 מינורו חאיאשי בנה את מכונית ספורט הראשונה שלו. היא הייתה מבוססת על שיפורים טכנולוגיים שבוצעו בהונדה S600. אף על פי שלמינורו לא היה ניסיון קודם, המכונית זכתה במרוץ מכוניות של סוזוקי. בשנת 1966 הוא בנה מכונית על בסיס הונדה S800 שהשתתפה בתחרות "גראן פרי של יפן".

בשנת 1975 הוא הקים את חברת "Dome". בשנת 1978 החברה הציגה את המכונית Dome Zero בתערוכת הרכב הבינלאומית של ז'נבה. המטרה הייתה שרכב זה יעבור לייצור סדרתי, אך דגם לא הצליח לקבל את האישורים הנדרשים.

בהמשך החברה החלה בשיתוף פעולה עם מחלקת מכוניות ספורט של "טויוטה".

### מכוניות פורמולה 3

מינורו חאיאשי שיתף פעולה עם בן דודו בבניית מכוניות שמתאימות לתחרויות של פורמולה 3. במסגרת זו הם תכננו מספר מכוניות שזכו במרוצי מכוניות במהלך שנות ה-80 של המאה ה-20 לרבות "מאקאו גראן פרי" בשנת 1981. אך לאחר שינויים שהתרחשו בנישה של מכוניות אלו, חברת Dome עזבה את התחום. בשנת 2020 הוכרז על התוכניות לבנות מכונית חדשה לתחרויות פורמולה 3.

### Jiotto Caspita

בסוף שנות ה-80 החברה התרכזה בתכנון מכונית על מדגם Jiotto Caspita. נבנו אבות טיפוס והוצגו בתערוכות אך בסופו של דבר הדגם לא עבר לייצור בגלל בעיות כספיות.

### פורמולה 1

בשנת 1995 החברה הכריזה על תוכניות לתכנן מכונית לתחרויות "פורמולה 1". המכונית קיבלה שם Dome F105 והייתה צפויה להתחרות בשנת 1997. בעקבות הסכם קונקורד היו עיכובים בתכנון. בשנת 1999 התכנון הופסק בעקבות הסכם של "הונדה" עם מתכנן אחר.

### המאה ה-21

בתחילת המאה סוכם על ריכוז תכנוני במכוניות מיועדות לתחרות Super GT היפנית. תוכננו מכונית לתחרות זו עבור צוות של החברה וגם תוכננו מכוניות עבור "הונדה".

בשנת 2001 הוקמה חברת בת DOME Carbon Magic שמתרכזת בפיתוחים בתחום חומר מרוכב.

מכונית מדגם Dome S101 שודרגה להתאמה למרוץ 24 השעות של לה מאן. בהמשך פותח דגם S102 שהשתתף בתחרות לה מאן בשנת 2008. דגם משודרג של המכונית השתתף בתחרות לה מאן בשנת 2012.

החל משנת 2014 החברה תכננה מכוניות לתחרויות "פורמולה 4".

במאי 2022 מתוכנן להתקיים מרוץ מכוניות חשמליות באיסטנבול. כל המתחרים ישתמשו במכוניות מבוססת תכנון Dome.

קישורים חיצוניים
----------------

ויקישיתוף מדיה וקבצים בנושא **Dome** בוויקישיתוף
* אתר האינטרנט הרשמי של Dome
* תיאור פעילות החברה

|  |  |
| --- | --- |
| בקרת זהויות עריכת הנתון בוויקינתונים | 
* CiNii: DA10314242
* VIAF: 251434547
* WorldCat (עם VIAF): 251434547

 |